**Egzamino vykdymo instrukcija**

Egzaminą vykdyti turi mažiausiai du sertifikuoti egzaminuotojai, padėjėjų gali būti tiek, kiek reikia. Visi egzamino vykdytojai turi būti iš anksto gerai susipažinę su egzamino vykdymo instrukcija ir privalo tiksliai vykdyti visus nurodymus.

Prieš egzaminą paruošiama patalpa. Joje turi būti laikrodis, klausymo įranga, atsarginių rašymo priemonių, popieriaus. Rašydami kandidatai sėdi taip, kad netrukdytų vienas kitam.

Kandidatai laikydami egzaminą nesinaudoja jokiomis pasparomis: nei žodynais, žinynais, internetiniais informacijos šaltiniais, nei mokytojų pagalba.

Prieš egzaminą būtina:

* pristatyti egzaminų komisiją;
* paprašyti išjungti mobiliuosius telefonus ir padėti juos nurodytoje vietoje (ant atskiro stalo, lentynos ar pan.);
* paklausti, ar visi gerai jaučiasi, neturi temperatūros – kad dėl nesveikatos nenukentėtų egzamino rezultatai;
* paaiškinti, kaip vyks egzaminas: pirmiausia atliekamas skaitymo ir rašymo sandas (**2 val.**), tada **15 min.** pertrauka, paskui atliekamas klausymo sandas (**25 min.**), paskui egzaminuojamas kalbėjimas (po **10–12 min.** kiekvienam kandidatui);
* paaiškinti, kad užduotys yra nevienodo sunkumo: A1, A2 ir B1 lygių, taigi gali būti, kad ne visi pajėgs atlikti visas užduotis;
* po įžanginės informacijos išdalijus skaitymo ir rašymo sando užduotis priminti, kad prieš atliekant užduotį **būtina perskaityti užduoties formuluotę** ir **0 punktą (pavyzdį)**.

Per egzaminą lentoje užrašoma egzamino pradžia ir pabaiga (pvz., *Skaitymo ir rašymo sando pradžia 9.10 val. Pabaiga 11.10 val.*).

Likus 10 minučių iki testo pabaigos pasakoma, kad po dešimties minučių reikės atiduoti darbus. Jei kas parašo greičiau, gali atiduoti darbą ir išeiti.

Po pertraukos atliekamas **klausymo sandas**. Pradžioje būtina pasakyti, kad:

* visus tekstus klausys du kartus;
* bus skiriama laiko perskaityti užduoties formuluotei ir punktams;
* atsakymus gali žymėti pačiame teste taip, kaip jiems patogiau, o atlikę visas užduotis turės 10 min. laiko peržiūrėti ir perrašyti atsakymus į lenteles.

Po klausymo sando tikrinamas **kalbėjimas**. Kalbėjimo egzaminuotojai gali būti tik pasirengę ir turintys pažymėjimus asmenys.

Kalbėjimo egzaminuotojai prieš egzaminą gerai susipažįsta su *Kalbėjimo sando vykdymo instrukcija* ir su *Kalbėjimo sando* medžiaga. Vieta parengiama taip, kaip nurodyta *Kalbėjimo sando vykdymo* *instrukcijoje.* Į egzamino vykdymo patalpą kviečiama **po vieną kandidatą**. Iš anksto pasirengiama įrašymo technika: **visų kandidatų atsakinėjimas įrašomas** (geriau vaizdo įrašymo priemonėmis, bet gali būti tik garso).

Kalbėjimo dalis **vertinama** taip: iškart kandidatui pakalbėjus egzaminuotojas ir vertintojas surašo taškus kiekvienas atskirai į kiekvieno kandidato atskirą *Kalbėjimo vertinimo lapą*; išegzaminavus visus, taškai surašomi į bendrą *Kalbėjimo vertinimo rezultatų sąrašą*.

Po egzamino surašomas protokolas: kandidatų vardai, pavardės, gimimo datos, kas egzaminavo, ar buvo netikėtų įvykių ir pan. **Svarbu:** kandidatų vardus, pavardes, gimimo datas reikia surašyti taip, kaip yra jų asmens dokumentuose.